Železničná trať Zvolen – Košice

|}

Železničná trať Zvolen – Košice, v cestovnom poriadku pre verejnosť označená ako železničná trať číslo 160, je hlavným južným železničným ťahom Slovenska. Trať (mimo krátkych koncových úsekov: ~25 kV 50 Hz v úseku Zvolen os. st. - Zvolen nákl. st. a =3 kV js v úseku Haniska - Košice) nie je elektrifikovaná a zdvojkoľajnená. V budúcnosti sa však elektrifikácia a zdvojkoľajnenie tejto trate plánuje.

Dejiny 
Trať medzi dôležitými dopravnými uzlami južného Slovenska vznikla prepojením úsekov železničnej cesty, ktoré boli vybudované počas Rakúsko-Uhorska s úsekmi dobudovanými až v 50. rokoch 20. storočia. Sprevádzkovaním náročného úseku medzi Rožňavou a Turňou nad Bodvou s 3 148 m dlhým Jablonovským tunelom, došlo 23. januára 1955 k prepojeniu už existujúcich úsekov a vzniku tzv. juhoslovenskej transverzály. Na trati sa v minulosti nachádzali ešte 2 tunely, z ktorých bol jeden (pri žst. Píla) výlúčený z prevádzky z dôvodu výstavby dvojkoľajnej trati v úseku Kriváň - Lovinobaňa a teda sa pristúpilo k odkloneniu trate mimo tunela, a druhý (pri žst. Podkriváň) bol odstránený a na rovnakom mieste nahradený hlbokým a dlhým betónovým zárezom.

Otváranie jednotlivých úsekov:
 14. augusta 1860 bol ako súčasť Tiskej železnice otvorený úsek Košice – Barca
 4. mája 1871 bol sprevádzkovaný úsek Fiľakovo – Lučenec (bol súčasťou Uhorskej severnej železnice)
 18. júna 1871 bol sprevádzkovaný úsek Lučenec – Zvolen (bol súčasťou Uhorskej severnej železnice)
 10. septembra 1873 otvorený úsek Fiľakovo – Lenartovce
 1. júna 1874 bol dokončený úsek po Rožňavu
 12. októbra 1896 bol sprevádzkovaný úsek Barca – Turňa nad Bodvou
 23. januára 1955 otvorením úseku Turňa nad Bodvou – Rožňava bola skompletizovaná južná magistrála

Trakcia a modernizácia 
Zaujímavosťou trate je dvojaká trakcia na koncových úsekoch:
 na úseku Zvolen osobná stanica – Zvolen nákladná stanica je napájacia sústava ~25 kV 50 Hz (AC – striedavý prúd)
 na úseku Košice – Haniska je napájacia sústava =3 kV (DC – jednosmerný prúd)

Štúdia ŽSR o elektrifikácii trate medzi Zvolenom a Fiľakovom v decembri 2020 nedostala pozitívne hodnotenie od Útvaru hodnoty za peniaze. ŽSR posudzovali dve varianty: elektrifikáciu úseku s prerobením nástupišť, modernizáciou zabezpečovacích zariadení a zvýšením rýchlosti zo 100 ma 120 km/h v niektorých úsekoch. Projekt by stál 235 miliónov eur. Druhý projekt, za 253 mil. eur počítal so zdvojkoľajnením časti trate. ÚHP navrhol elektrifikovať kratší úsek, ZvolenLučenec alebo dlhší, ZvolenVýhybňa Urbánka. Navrhli aj, že by rýchliky nemuseli zastavovať vo Fiľakove, ale na zastávke bližšie k centru mesta. Zámerom Železníc Slovenskej republiky z júla 2021 „je kontinuálne pokračovať v elektrifikačných prácach v smere na Banskobystrický kraj (prioritne v úseku Haniska pri Košiciach – Moldava nad Bodvou a výhľadovo v úsekoch Moldava nad Bodvou – Fiľakovo a Fiľakovo – Zvolen).“

Úsek KošiceBarca patrí k úsekom pri ktorých odhadované prínosy modernizácie prevyšujú investičné náklady. Mal by stáť 87,7 miliónov eur.

HaniskaMoldava nad Bodvou 
V novembri 2015 bola plánovaná elektrifikácia trasy Haniska - Veľká Ida - Moldava nad Bodvou mesto. Elektrifikácia prebehne čiastočne na trati Moldava nad Bodvou – Medzev.

30. júna 2021 ŽSR objednali modernizáciu a elektrifikáciu približne 20 kilometrového úseku Haniska pri KošiciachMoldava nad Bodvou. Elektrifikovaný bude aj úsek „ z moldavskej stanice na terminál Moldava nad Bodvou-mesto.“ Elektrifikácia je plánovaná „ako jednosmerná trakčná napájacia sústavu 3 kV na izolačnú hladinu striedavej trakcie 25 kV, 50 Hz“. Modernizované bude zabezpečovacie zariadenie, upravené zastávky a stanice. Traťová rýchlosť ostane 100 km/h. Projekt bude stáť 58,8 milióna eur bez DPH a vyhotoví ho konzorcium firiem Eltra a TSS Grade. Výstavba bude čiastočne financovaná z eurofondov.

Stanice na trati

Galéria

Referencie

Pozri aj 
 Zoznam železničných tratí na Slovensku
 Dejiny železníc na Slovensku
 Uhorská severná železnica

Iné projekty

Externé odkazy 
 Technické detaily navrhovanej elektrifikácie 
 ŽSR cestovné poriadky podľa trate

Zdroj 
 www.vlaky.net

Zvolen – Košice
Doprava v okrese Zvolen
Doprava v okrese Detva
Doprava v okrese Lučenec
Doprava v okrese Rimavská Sobota
Doprava v okrese Revúca
Doprava v okrese Rožňava
Doprava v okrese Košice-okolie
Železničná doprava v Košiciach